**ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА**

**относно упражняването на делегирани правомощия от Комисията за приемане на делегирани актове съгласно член 18, параграф 2 от Директива 2014/45/ЕС, член 7, параграф 2 от Директива 1999/37/ЕО и член 22, параграф 2 от Директива 2014/47/ЕС**

**1. Въведение**

С член 17 от Директива 2014/45/ЕС[[1]](#footnote-1), член 6 от Директива 1999/37/ЕО[[2]](#footnote-2), изменена с Регламент 2014/46/ЕС[[3]](#footnote-3) и член 21 от Директива 2014/47/ЕС[[4]](#footnote-4) на Комисията се предоставят правомощия да приема делегирани актове. Тези правомощия бяха предоставени на Комисията за период от 5 години, считано от 19 май 2014 г., и следва да се продължават мълчаливо за срокове с еднаква продължителност.

**2. Правно основание за доклада**

Съгласно член 18, параграф 2 от Директива 2014/45/ЕС, член 7, параграф 2 от Директива 1999/37/ЕО и член 22, параграф 2 от Директива 2014/47/ЕС съответно Комисията следва да изготви доклад относно делегирането на правомощия, предвидено във всяка отделна директива, не по-късно от девет месеца преди изтичането на петгодишния срок, т.е. преди 19 август 2018 г. Комисията признава недвусмислено и истински съжалява, че представя настоящия доклад със закъснение.

**3. Упражняване на делегирането**

До момента Комисията не е упражнила правомощия по никоя от трите директиви. Следната таблица показва конкретните мерки по съответните правомощия:

|  |  |
| --- | --- |
| Правомощия съгласно Директива 2014/45/ЕС | Описание на правомощието за приемане на делегирани актове  |
| Член 17 | * Актуализиране на категориите превозни средства, по целесъобразност, в случай на промени в категориите на превозните средства, произтичащи от изменения в законодателството за определяне на типа, без да се засяга обхватът и честотата на проверките;
* Актуализиране на приложение I, точка 3 в случай на наличие на по-ефикасни и ефективни методи на проверка, без да се разширява списъкът на елементите, подлежащи на проверка;
* Адаптиране на приложение I, точка 3, след положителна оценка на съответните разходи и ползи, по отношение на списъка на елементите, подлежащи на проверка, методите, причините за неизправност и оценката на неизправностите в случай на изменение в задължителните изисквания, отнасящи се до одобряването на типа, в законодателството на Съюза в областта на безопасността и на околната среда.
 |

|  |  |
| --- | --- |
| Правомощия съгласно Директива 1999/37/ЕО | Описание на правомощието за приемане на делегирани актове |
| Член 6 | * Изменяне на приложения I и II в случай на разширяване на Съюза.
* Изменяне на приложение I, свързано с незадължителни елементи в случай на промяна на определенията или съдържанието на сертификатите за съответствие в съответното законодателство на Съюза за одобряване на типа.
 |

|  |  |
| --- | --- |
| Правомощия съгласно Директива 2014/47/ЕС | Описание на правомощието за приемане на делегирани актове |
| Член 21 | * Актуализиране на приложение IV, по целесъобразност, за да се отчетат промените в категориите на превозните средства, произтичащи от изменения в законодателството за одобряване на типа, без да се засяга обхватът на настоящата директива;
* Актуализиране на приложение II, точка 2, в случай на наличие на по-ефикасни и ефективни методи за проверка, без да се разширява списъкът на елементите, подлежащи на проверка,
* Адаптиране на приложение II, точка 2, по отношение на списъка на елементите, подлежащи на проверка, методите, причините за неизправност и оценката на неизправностите в случай на изменение на задължителните изисквания, отнасящи се до одобряването на типа, в законодателството на Съюза в областта на безопасността или на околната среда.
 |

Посочените по-горе правомощия по член 17 от Директива 2014/45/ЕС не бяха упражнени. Същевременно, предвид промените в обозначенията на категориите превозни средства, произтичащи от измененията в законодателството за одобряване на типа (Регламент (ЕС) 2018/858), Комисията следва да упражни правомощието си за приемане на делегиран акт.

При методите за изпитване няма промени, поради което не беше необходимо да се упражнява правомощието, свързано с тази точка.

Последно, след положителна оценка на разходите и ползите, по отношение на списъка на елементите, подлежащи на проверка, методите, причините за неизправност и оценката на неизправностите в случай на изменение на задължителните изисквания, отнасящи се до одобряването на типа, в законодателството на Съюза в областта на безопасността или на околната среда, Комисията ще упражни правомощието си за адаптиране на приложение I, точка 3 от Директива 2014/45/ЕС.

По-конкретно, в приключено проучване за оценка на икономическата ефективност на това системата eCall да бъде включена в рамките на схемата за периодични проверки на Европейския съюз се препоръчва тази система да бъде включена в приложение I и приложение III към Директива 2014/45/ЕС. В това отношение Комисията е на път да състави експертна група, която да потърси съвет и експертно мнение от държавите членки и други заинтересовани страни за изготвянето на делегирания акт.

Горепосочените правомощия по член 6 от Директива 1999/37/ЕО не бяха упражнени, тъй като нямаше нито разширяване на Съюза, нито промяна в съдържанието на сертификатите за съответствие в съответното законодателство за одобряване на типа (Директива 2007/46/ЕО).

Горепосочените правомощия по член 21 от Директива 2014/47/ЕС не бяха упражнени, но както при Директива 2014/45/ЕС, Комисията скоро ще упражни правомощието си да актуализира обозначението на категорията превозно средство (категория „Т5“), поради измененията в законодателството за одобряване на типа (Регламент (ЕС) 2019/519). Посочената по-горе експертна група също се очаква да бъде информирана относно изготвянето на делегирания акт за актуализиране на обозначенията на категориите превозни средства в Директива 2014/45/ЕС и Директива 2014/47/ЕС. Освен това, тъй като методите на изпитване и списъкът на елементите на изпитване, методите, причините за неизправност и оценката на недостатъците остават без промяна, не са били упражнени други правомощия.

**4. Заключение**

С настоящия доклад Комисията изпълнява задължението си да докладва в съответствие с член 18, параграф 2 от Директива 2014/45/ЕС, член 7, параграф 2 от Директива 1999/37/ЕО и член 22, параграф 2 от Директива 2014/47/ЕС.

Комисията приканва Съвета и Европейския парламент да вземат под внимание съдържанието на настоящия доклад.

1. Директива 2014/45/ЕС на Европейския парламент и на Съвета от 3 април 2014 г. относно периодичните прегледи за проверка на техническата изправност на моторните превозни средства и техните ремаркета и за отмяна на Директива 2009/40/ЕО (ОВ L 127, 29.4.2014 г., стр. 51). [↑](#footnote-ref-1)
2. 2 Директива 1999/37/ЕО на Съвета от 29 април 1999 година относно документите за регистрация на превозни средства.

ОВ L 138, 1.6.1999 г., стр. 57–65. [↑](#footnote-ref-2)
3. Директива 2014/46/ЕС на Европейския парламент и на Съвета от 3 април 2014 г. за изменение на Директива 1999/37/ЕО на Съвета относно документите за регистрация на превозни средства (ОВ L 127, 29.4.2014 г., стр. 129). [↑](#footnote-ref-3)
4. 4 Директива 2014/47/ЕС на Европейския парламент и на Съвета от 3 април 2014 г. относно крайпътната техническа проверка на изправността на търговски превозни средства, които се движат на територията на Съюза, и за отмяна на Директива 2000/30/ЕО, ОВ L 127, 29.4.2014 г., стр. 134. [↑](#footnote-ref-4)